Šibenski antifašisti okupljeni u Udruzi antifašističkih boraca i antifašista na čelu sa predsjednikom Zoranom Restovićem organizirali su danas u Muzeju pobjede prigodni novogodišnji domjenak za sve članove i prijatelje Udruge. Na proteklih godinu dana i prvu punu godinu rada Muzeja pobjede osvrnuo se Petar Mišura, dopredsjednik šibenske udruge antifašista.

- S obzirom da je ovo prva puna godina rada Muzeja pobjede zadovoljni smo što smo ga uspjeli održati otvorenim bez ikakve pomoći i subvencije sa državne i županijske razine, 4.000 posjetitelja ovog Muzeja i njihovi dojmovi koji se nalaze na panoima sve govore i to je naš najveći uspjeh – rekao je Mišura.

Mišura je dodao da se u sljedećoj godini namjeravaju još više angažirati na polju predavanja i govoriti o antifašizmu, pogotovo vezano za područje Šibenika.

- Nastavljamo i s organizacijom izložbi, a mislimo krenuti i u smjeru otvaranja vrata mlađim ljudima. Krećemo i dalje u obnovu spomenika antifašističkim borcima i poginulim u Drugom svjetskom ratu, ali naglasak će biti na programu predavanja i okruglih stolova – ističe dopredsjednik Udruge.

Šibenska Udruga antifašističkih boraca i antifašista broji oko 300 članova, a Mišura ističe da se uključuje i sve više mlađih ljudi, ali da je problem stidljivost u današnjem društvu, jer smatra da se ljudi teško javno deklariraju kao antifašisti.

Inače, Muzej pobjede i oslobođenja Dalmacije, u kojem je opisan ustanak dalmatinskog naroda, ali i pobjeda u Drugom svjetskom ratu, otvoren je u studenom 2016. godine na Gorici.

Kako je bilo na druženju u Muzeju pobjede pogledajte u fotogaleriji.